A Tanács 2003/473/KKBP együttes fellépése

(2003. június 25.)

az Európai Uniónak a Grúziában/Dél-Oszétiában végrehajtandó konfliktusrendező folyamathoz történő hozzájárulásáról

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 14. cikkére,

mivel:

(1) A Tanács 2001. február 26-án kinyilvánította azon szándékát, hogy aktívabb politikai szerepet vállaljon a Dél-Kaukázusban, valamint, hogy további eszközöket keressen a konfliktusok megelőzését és megoldását szolgáló erőfeszítések támogatására a régióban, különösen az Európai Biztonsági és Együttműködési Szervezettel (EBESZ) folytatott együttműködés erősítése révén.

(2) A Tanács 2001. október 29-én elfogadta az Európai Uniónak a Dél-Oszétiában végrehajtandó konfliktusrendező folyamathoz történő hozzájárulásáról szóló 2001/759/KKBP együttes fellépést [1].

(3) Ezen együttes fellépés értelmében, az Európai Uniónak a grúziai EBESZ-misszióhoz történő hozzájárulása hatékonynak bizonyult az EBESZ égisze alatt létrehozott, a grúz és a dél-oszét fél állandó titkársága működésének biztosításában, valamint a konfliktusrendező folyamat legfontosabb eszközeinek számító Közös Ellenőrző Bizottság (KEB) és szakértői csoport üléseinek elősegítésében.

(4) Az EU úgy ítéli meg, hogy az általa nyújtott segítség megerősítette saját, valamint az EBESZ szerepének hatékonyságát a konfliktus rendezésében.

(5) Az EBESZ, valamint a KEB társelnökei további támogatást kértek az EU részéről, és az EU vállalta, hogy további pénzügyi támogatást nyújt a konfliktusrendező folyamathoz.

(6) A Bizottság elfogadta az ezen együttes fellépés végrehajtására vonatkozó megbízást.

(7) A Bizottság biztosítja az EU a projekthez történő hozzájárulásának megfelelő átláthatóságát,

ELFOGADTA EZT AZ EGYÜTTES FELLÉPÉST:

1. cikk

(1) Az Európai Unió hozzájárul a dél-oszétiai konfliktusrendező folyamat megerősítéséhez.

(2) Ennek érdekében az Európai Unió hozzájárulást biztosít az EBESZ részére a KEB és a szakértői csoport üléseinek finanszírozásához, amely a KEB égisze alatt megrendezésre kerülő konferenciák szervezésére, valamint a KEB értesítőjének a kiadására szolgál.

2. cikk

(1) Az ezen együttes fellépés keretében biztosított pénzügyi támogatás kifizetésének feltétele, hogy a Bizottság és az EBESZ grúziai képviselete között létrejövő finanszírozási megállapodás hatálybalépésének az időpontjától számított 12 hónapon belül a KEB és a szakértői csoport legalább két-két ülést tartson. A grúz és a dél-oszét félnek egyaránt kézzelfogható erőfeszítéseket kell tennie a valódi politikai előrelépés érdekében a nézeteltéréseik tartós és békés rendezése felé.

(2) A Tanács megbízza a Bizottságot ezen együttes fellépés végrehajtásával, tekintettel az 1. cikk (2) bekezdésében meghatározott cél elérésére. Ennek érdekében a Bizottság finanszírozási megállapodást köt az EBESZ grúziai képviseletével az Európai Unió segély formájában biztosított hozzájárulásának felhasználásáról.

(3) Az EBESZ grúziai képviselete felelős a misszió kiadásainak megtérítéséért, a KEB égisze alatt megrendezésre kerülő konferenciák szervezéséért, valamint a KEB értesítőjének a kiadásáért. A finanszírozási megállapodásban rendelkeznek arról, hogy az EBESZ grúziai képviseletének gondoskodnia kell az EU projekthez nyújtott hozzájárulásának átláthatóságáról.

(4) A Bizottság – a Tbilisziben működő delegációja útján – szoros kapcsolatot tart fenn az EBESZ grúziai képviseletével az elért eredmények ellenőrzése és értékelése céljából, hogy biztosítsa a fellépés sikerét, valamint a segély 1. cikk (2) bekezdésében megjelölt célokra történő helyes felhasználását.

(5) A Bizottság – az elnökség felügyelete alatt – a Tanács főtitkára/a KKBP főképviselője segítségével írásban jelentést tesz a Tanácsnak ezen együttes fellépés végrehajtásáról. Ezen információk különösen az EBESZ grúziai képviselete által a 2. cikk (2) bekezdésében meghatározottaknak megfelelően a Bizottsággal fennálló szerződéses kapcsolata értelmében biztosított rendszeres jelentéseken alapulnak.

3. cikk

(1) Az 1. cikk (2) bekezdésében említett célokra fordítható pénzügyi referencia-összeg 160000 EUR.

(2) Az (1) bekezdésben meghatározott összegből finanszírozott kiadások kezelésére az Európai Közösségnek az Európai Közösségek általános költségvetésére alkalmazandó eljárásai és szabályai vonatkoznak, azzal a kivétellel, hogy semmilyen előfinanszírozás nem marad az Európai Közösség tulajdonában.

4. cikk

(1) Ez az együttes fellépés 2003. július 1-jén lép hatályba.

Ez az együttes fellépés 2004. június 30-án hatályát veszti.

(2) Ezt az együttes fellépést a hatálybalépését követő tíz hónap elteltével felül kell vizsgálni.

5. cikk

Ezt az együttes fellépést az Európai Unió Hivatalos Lapjában ki kell hirdetni.

Kelt Brüsszelben, 2003. június 25-én.

a Tanács részéről

az elnök

G. Papandreou

[1] HL L 286., 2001.10.30., 4. o.

--------------------------------------------------